Ixtiyor Abdullayev. Abdullayev Ixtiyor Baxtiyorovich (oʻzb. — "Abdullaev Ixtiyor Baxtiyorovich"; 1966-yil 22-may, Fargʻona viloyati Uchkoʻprik tumani) — Oʻzbekiston Respublikasi Davlat xavfsizlik xizmati raisi (2018-2019), Bosh prokurori (2015-2018), Oliy Majlis Senatining aʼzosi (2010-2015), Oʻzbekiston Prezidentining kadrlar boʻyicha davlat maslahatchisi (2009-2015), Oʻzbekiston Prezidentining huquqni muhofaza qiluvchi idoralar boʻyicha davlat maslahatchisi (2006-2009) lavozomlarida ishlagan. Biografiyasi. 1966-yil 22-mayda Fargʻona viloyati Uchkoʻprik tumani Toʻqaytepa qishlogʻida tugʻilgan. Ta'lim. Maʼlumoti boʻyicha huquqshunos. 1990-yilda Perm davlat universitetining yuridik fakultetini bitirgan. Mehnat faoliyati. 1988—1990-yillar Jinoyat ishlari boʻyicha Fargʻona shahar sudi sud ijrochisi. 1990—1993-yillar Fargʻona viloyati adliya boshqarmasida maslahatchi, bosh maslahatchi, 1993—1995-yillarda Jinoyat ishlari boʻyicha Fargʻona shahar sudi raisi vazifasini bajaruvchi, 1995—1997-yillarda Fargʻona viloyati sudi raisi, jinoyat ishlari boʻyicha sudlov hayʼati raisi, 1997—2000-yillarda Oʻzbekiston Respublikasi Prezidentining huquqni muhofaza qiluvchi va nazorat idoralari faoliyatini muvofiqlashtirish boʻyicha Davlat maslahatchisi xizmatining fuqarolik va amnistiya masalalari boʻyicha referenti, 2000—2001-yillarda Jinoyat ishlari boʻyicha Andijon viloyati sudi raisi, 2001—2002-yillarda Oʻzbekiston Respublikasi Prezidentining huquqni muhofaza qiluvchi va nazorat idoralari faoliyatini muvofiqlashtirish boʻyicha Davlat maslahatchisi oʻrinbosari, 2002—2006-yillarda Oʻzbekiston Respublikasi Adliya vazirining birinchi oʻrinbosari, 2006—2009-yillarda Oʻzbekiston Respublikasi Prezidentining huquqni muhofaza qiluvchi va nazorat idoralari faoliyatini muvofiqlashtirish boʻyicha Davlat maslahatchisi, 2007—2009-yillarda Oʻzbekiston Respublikasi Prezidenti huzuridagi Amaldagi qonun hujjatlari monitoringi instituti direktori, 2009—2015-yillarda Oʻzbekiston Respublikasi Prezidentining kadrlar boʻyicha davlat maslahatchisi lavozimlarida faoliyat yuritgan. 2015-yildan 2018-yilgacha Oʻzbekiston Respublikasi Bosh prokurori. 2018-yil 31-yanvardan 2019-yil 11-fevralgacha — Oʻzbekiston Respublikasi Davlat xavfsizlik xizmati raisi. 2010-2015-yillarda — Oʻzbekiston Respublikasi Oliy Majlisi Senatining Qonunchilik va sud-huquq masalalari qoʻmitasi aʼzosi. Iste'fosi va qamalishi. 2019-yil 11-fevralda salomatligi yomonlashgani tufayli isteʼfoga chiqarilgan. 12-fevral kuni mansab vakolatlarini suiisteʼmol qilish, mansab soxtakorligi, pora olish kabi jinoyatlarini sodir etganlikda ayblanib, hibsga olingan. 27-sentabr kuni u tuzgan jinoiy uyushma aʼzolari ustidan sud jarayoni yakuniga yetdi va Oʻzbekiston Respublikasi Harbiy sudi tomonidan hukm eʼlon qilindi. Ixtiyor Abdullaev jinoiy uyushma tashkil etib, mansab vakolatini suiisteʼmol qilib, uyushgan guruh va jinoiy uyushma manfaatlarini koʻzlab, juda koʻp miqdorda pora olish, Oʻzbekiston Respublikasi manfaatlariga xilof ravishda bitimlar tuzish, tovlamachilik, oʻzlashtirish yoʻli bilan talon-toroj qilish, bojxona toʻgʻrisidagi qonun hujjatlarini buzish va shu kabi bir qator jinoyatlarni sodir etganlikda aybli deb topilib, jinoyatlar majmui tariqasida 18 yil muddatga ozodlikdan mahrum qilish jazosiga hukm qilingan 2020-yil 25-fevralda mazkur jazo muddati yana 1 yilga uzaytirildi. Qamoqdagi hayoti. Ixtiyor Abdullayev oʻziga berilgan jazo muddatini Toshkent viloyati Zagiota tumanidagi 22-sonli jazoni ijro etish muassasasida oʻtamoqda. Qamoqda I. Abdullayev chinni sexida idishlarga naqsh solish bilan shugʻullanadi. Ixtiyor Abdullayevning oila a'zolari uning sogʻligʻi yomonlashgani sababli xiyonat qilmaganligi haqida prezidentga xat yozganligini ma'lum qilishgan. Oilasi. Otasi, Abdullayev Baxtiyor Abdullayevich — Sirdaryo viloyati Davlat yoʻl harakati xavfsizligi xizmati boshligʻi boʻlgan. Ayni paytda nafaqada. Qudasi, Eshonxoʻjayev Alisher Azizxoʻjayevich — Oʻzbekiston Respublikasi Davlat xavfsizlik xizmati raisining maslahatchisi lavozimida ishlagan, 2018-yil dekabrda hibsga olingan. 17 yilga ozodlikdan mahrum qilish jazosi tayinlangan. Qudasi, Dehqonov Bahodir Akbaraliyevich — Oʻzbekiston Respublikasi Oliy sudi raisining oʻrinbosari lavozimida ishlagan. 2019-yil fevralda hibsga olingan. Pora olish va bir qancha jinoyatlarda ayblanib, 5 yilga ozodlikdan mahrum qilish jazosi tayinlangan. Oʻgʻli, Abdullayev Davron Ixtiyorovich — Toshkent shahar davlat xavfsizlik boshqarmasi korrupsiyaga qarshi kurash boʻlimining katta tergovchisi boʻlgan. Oʻgʻli, Abdullayev Aziz Ixtiyorovich, Bektemir tumani prokurori boʻlgan.